b"\n_START_ARTICLE_\nKovaa peli\xc3\xa4 Pohjolassa\n_START_SECTION_\nVaihtokauppa\n_START_PARAGRAPH_\nSuomesta toisen maailmansodan j\xc3\xa4lkeen Etel\xc3\xa4-Amerikkaan paennut Kari Kivi palaa vanhaan kotimaahansa Wellamo-laivalla. Ennen maihinnousua h\xc3\xa4n nappaa oudon pakkauksen, jonka joku on yritt\xc3\xa4nyt piilottaa laivan kylkeen kiinnitetyn k\xc3\xb6yden p\xc3\xa4\xc3\xa4h\xc3\xa4n. Kivi sujauttaa kyn\xc3\xa4t muitta mutkitta taskuunsa autuaan tiet\xc3\xa4m\xc3\xa4tt\xc3\xb6m\xc3\xa4n\xc3\xa4 niiden sis\xc3\xa4ll\xc3\xb6st\xc3\xa4, joka kiinnostaa jopa suurvaltoja. Helsingiss\xc3\xa4 Kivi saa ty\xc3\xb6paikan vanhan aseveljens\xc3\xa4 Kalle Lehtosen huoltoasemalta. H\xc3\xa4n antaa lahjaksi Lehtoselle toisen t\xc3\xa4ytekynist\xc3\xa4. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 huoltoasemalla asioi hienolla autollaan johtaja Max \xc3\x96stermalm, joka on kovasti Kiven n\xc3\xa4k\xc3\xb6inen. \xc3\x96stermalmin seurassa on h\xc3\xa4nen rakastajattarensa Lilly Linden. Johtaja \xc3\x96stermalmilla on ongelma; h\xc3\xa4nell\xc3\xa4 on mennyt sukset ristiin entisen rikoskumppaninsa konsuli Hansenin kanssa ja Hansen yritt\xc3\xa4\xc3\xa4 saada \xc3\x96stermalmin hengilt\xc3\xa4. Jonkin ajan kuluttua \xc3\x96stermalm tarjoaa Kivelle nelj\xc3\xa4\xc3\xa4 miljoonaa markkaa salamyhk\xc3\xa4isess\xc3\xa4 tapaamisessa er\xc3\xa4\xc3\xa4ss\xc3\xa4 hotellissa jotta Kivi esiintyisi viikon \xc3\x96stermalmina kenenk\xc3\xa4\xc3\xa4n tiet\xc3\xa4m\xc3\xa4tt\xc3\xa4 asiasta. Kivi suostuu.\n_START_SECTION_\nKurvit ja vaarat\n_START_PARAGRAPH_\nKonsuli Hansenin sihteerin, Lea Westerholmin is\xc3\xa4 on juuri kuollut. Hansen v\xc3\xa4itt\xc3\xa4\xc3\xa4 Lealle kyseess\xc3\xa4 olleen murhan, jonka takana on \xc3\x96stermalm. Hansen l\xc3\xa4hett\xc3\xa4\xc3\xa4 Lean houkutuslinnuksi \xc3\x96stermalmina esiintyv\xc3\xa4n Kiven luokse. Lea laittaa nukutusainetta Kiven juomaan, mutta k\xc3\xa4ykin niin ett\xc3\xa4 hovimestari Rantanen (joka ei viel\xc3\xa4 tied\xc3\xa4 \xc3\x96stermalmin olevan Kivi ja \xc3\x96stermalmin piiloutuneen rantavajaan) juo drinkin ja joutuu sairaalaan. Lea yritt\xc3\xa4\xc3\xa4 sen j\xc3\xa4lkeen viel\xc3\xa4 ampua Kiven, mutta p\xc3\xa4\xc3\xa4tyy makuulleen lattialle ja antautuu Kiven kiihke\xc3\xa4\xc3\xa4n suudelmaan. Kivi vakuuttaa syytt\xc3\xb6myytt\xc3\xa4\xc3\xa4n Lean is\xc3\xa4n kuolemaan ja pian Lea ja Kivi ovat samalla puolella. _NEWLINE_Kiven luo tulee vierailulle \xc3\x96stermalmin juonitteleva serkku, originelli tiedemies Rafu Adler. Kivi antaa \xe2\x80\x9dserkulleen\xe2\x80\x9d rahaa suvun kartanolla pidett\xc3\xa4vi\xc3\xa4 vuosittaisia hirvijuhlia varten. Max ja Rafu ovat toistensa l\xc3\xa4himpi\xc3\xa4 elossa olevia sukulaisia. Rafu sattuu vehkeilem\xc3\xa4\xc3\xa4n Hansenin kanssa ja kehottaa Hansenia j\xc3\xa4rjest\xc3\xa4m\xc3\xa4\xc3\xa4n oman miehens\xc3\xa4 tuuraamaan sairaalassa olevaa hovimestaria. J\xc3\xa4lleen tarkoitus on tappaa Kivi, mutta t\xc3\xa4m\xc3\xa4 aavistaa juonen._NEWLINE_Seuraavan kerran \xc3\x96stermalmina esiintyv\xc3\xa4 Kivi yritet\xc3\xa4\xc3\xa4n tappaa Hansenin j\xc3\xa4rjest\xc3\xa4mill\xc3\xa4 kutsuilla. My\xc3\xb6s Lea on mukana pippaloissa. Kallen avulla Lea ja Kivi onnistuvat pakenemaan paikalta. Loppuillan Lea, Kivi ja Kalle viett\xc3\xa4v\xc3\xa4t \xc3\x96stermalmin asunnolla. Seuraavat kohtaukset ovat Rafun asunnolla, jonne Kivi saapuu hirvijuhliin \xe2\x80\x93 mutta pari p\xc3\xa4iv\xc3\xa4\xc3\xa4 ennenaikaisesti. T\xc3\xa4ll\xc3\xa4 v\xc3\xa4lin sairaalasta p\xc3\xa4\xc3\xa4ssyt hovimestari Rantanen k\xc3\xa4y tapaamassa oikeaa \xc3\x96stermalmia rantavajassa. \xc3\x96stermalm k\xc3\xa4skee Rantasta hankkimaan h\xc3\xa4nelle menolipun ulkomaille. Rantasta on seurannut Hansenin k\xc3\xa4tyri, joka surmaa \xc3\x96stermalmin heti Rantasen l\xc3\xa4hdetty\xc3\xa4. Hansen saa t\xc3\xa4t\xc3\xa4 kautta selville, ett\xc3\xa4 \xc3\x96stermalmin tilalla onkin ollut toinen mies. Rafun luona oleva Lilly Linden saa my\xc3\xb6s tiet\xc3\xa4\xc3\xa4 asiasta. H\xc3\xa4n pelehtii ensin Kiven kanssa ja sen j\xc3\xa4lkeen uhkaa Kive\xc3\xa4 aseella, jos t\xc3\xa4m\xc3\xa4 seuraa h\xc3\xa4nt\xc3\xa4.\n_START_SECTION_\nPeli kovenee\n_START_PARAGRAPH_\nHansen soittaa poliisille ja valehtelee Kari Kiven surmanneen \xc3\x96stermalmin. Kivi onnistuu v\xc3\xa4ltt\xc3\xa4m\xc3\xa4\xc3\xa4n pid\xc3\xa4tyksen \xc3\x96stermalmin kotiovella. Talosta h\xc3\xa4n l\xc3\xb6yt\xc3\xa4\xc3\xa4 Rantasen, joka on kolkattu ja jolta on viety salkku, jossa himotut t\xc3\xa4ytekyn\xc3\xa4t ovat. Rantanen johdattaa Kiven Hansenin j\xc3\xa4ljille satamaan. Hansen miehineen yritt\xc3\xa4\xc3\xa4 paeta maasta veneell\xc3\xa4, h\xc3\xa4n on kaapannut mukaansa Lean ja my\xc3\xb6s Lilly on veneess\xc3\xa4. Rafu ilmestyy paikalle ja uhkaa vied\xc3\xa4 t\xc3\xa4ytekyniin k\xc3\xa4tketyt mikrofilmit mukanaan pikaveneell\xc3\xa4. H\xc3\xa4n lukitsee Hansenin miehineen kajuuttaan ja pakenee. Kivi on ujuttautunut veneeseen ja h\xc3\xa4lytt\xc3\xa4\xc3\xa4 poliisit satamaan. Samalla h\xc3\xa4n pelastaa Lean syliins\xc3\xa4. Rafu on viel\xc3\xa4 vapaalla jalalla, mutta katkeroitunut Lilly ampuu h\xc3\xa4net veneess\xc3\xa4._NEWLINE_Loppukohtaus tapahtuu \xc3\x96stermalmin asunnolla, jonka Kivi on perinyt johtajan muun omaisuuden mukana. Paikalla on Lean, Kiven ja Kallen lis\xc3\xa4ksi poliisi. Maljain noston lomassa l\xc3\xb6ytyv\xc3\xa4t osapuolten taskuista puuttuvat t\xc3\xa4ytekyn\xc3\xa4t mikrofilmeineen.\n_START_SECTION_\nHuomioita\n_START_PARAGRAPH_\nTauno Palon kaksi roolihahmoa kuvattiin erikseen niin, ett\xc3\xa4 toinen puoli kuva-alasta j\xc3\xa4tettiin mustaksi. T\xc3\xa4m\xc3\xa4n j\xc3\xa4lkeen molemmat valotetut kuvapuoliskot kopioitiin yhteen. Tempun voi havaita pienen\xc3\xa4 pystyvarjostumana kuvien yhtym\xc3\xa4kohdassa. Elokuvan sivuosissa n\xc3\xa4hd\xc3\xa4\xc3\xa4n muun muassa suomalaisten elokuvien armoitettu sivuosain esitt\xc3\xa4j\xc3\xa4 Leo Jokela sek\xc3\xa4 Kullervo Kalske, Matti Lehtel\xc3\xa4 ja Marjatta Kallio laivan tarjoilijana. Toini Vartiainen n\xc3\xa4hd\xc3\xa4\xc3\xa4n viimeisess\xc3\xa4 elokuvaosassaan. Tarmo Manni on Mr X. Pieniss\xc3\xa4 osissa vilahtavat my\xc3\xb6s esimerkiksi Mai-Britt Heljo sek\xc3\xa4 Assi Nortia. Elokuvan kuvauksissa avusti pariisilainen C'est Magnifique -baletti.\n_START_SECTION_\nArvostelut\n_START_PARAGRAPH_\nAikalaiskritiikki piti Kovaa peli\xc3\xa4 Pohjolassa -elokuvaa yleisesti huonona Eddie Constantine -elokuvien j\xc3\xa4ljitelm\xc3\xa4n\xc3\xa4. Sit\xc3\xa4 luonnehdittiin teknillisesti ep\xc3\xa4tasaiseksi. Elokuva ei onnistunut olemaan sen enemp\xc3\xa4\xc3\xa4 trilleri kuin parodiakaan. Helsinkil\xc3\xa4inen Uusi Suomi kirjoitti: \xe2\x80\x9dNyt ovat kaunottaret ja konnat pelk\xc3\xa4st\xc3\xa4\xc3\xa4n naurettavia sen sijaan ett\xc3\xa4 he olisivat humoristisia tyyppej\xc3\xa4.\xe2\x80\x9d Oululainen Kaleva toivoi elokuvalta lis\xc3\xa4\xc3\xa4 vauhtia ja \xe2\x80\x9dpsykologisesti uskottavaa ilmapiiri\xc3\xa4\xe2\x80\x9d. Helsinki-lehti kehui ilmavia lavastuksia ja elokuvassa olevaa suuren maailman tuntua. Femina-lehti oli elokuvalle suosiollinen: \xe2\x80\x9d...kotimainen Eddie Constantine -tyylikin saattaa onnistua: konnilla on herk\xc3\xa4sti heilahtelevassa nyrkiss\xc3\xa4 paukkuvaikutus ja donnilla hunaja\xc3\xa4\xc3\xa4ni sek\xc3\xa4 anteliaat kurvit kohdallaan\xe2\x80\x9d. Hannes H\xc3\xa4yrisen roolisuoritusta kehuttiin."